Η πράξη αφορά στην ανέγερση νέου Βρεφονηπιακού σταθμού στη Δημοτική Κοινότητα Κοσκινού του Δήμου Ρόδου, σε οικόπεδο εκτός σχεδίου, βορειοανατολικά του οικισμού Κοσκινού Δήμου Ρόδου. Το κτίριο θα αποτελείται από ισόγειο εμβαδού 419,66 τ.μ. και ημιυπαίθριους χώρους εμβαδού 3,11 τ.μ, 1ο όροφο εμβαδού 199,93 τ.μ. και υπόγειο εμβαδού 156,23 τ.μ.

Το κτίριο έχει σχεδιαστεί για την εξυπηρέτηση είκοσι τεσσάρων βρεφών (24) και σαράντα πέντε νηπίων (45). Οι κύριοι χώροι εξυπηρέτησης βρεφών και νηπίων, είτε στο ισόγειο, είτε στον όροφο είναι διατεταγμένοι προς νότο, ενώ οι δευτερεύοντες χώροι, χώροι διοίκησης και βοηθητικοί, προς το βορρά. Στον ισόγειο όροφο θα αναπτυχθούν όλοι οι χώροι που αφορούν την αποκλειστική εξυπηρέτηση των νηπίων και η τραπεζαρία με πρόβλεψη να χρησιμοποιηθεί και ως χώρος πολλαπλών χρήσεων καθώς και χώροι προσωπικού και υγιεινής. Στον 1ο όροφο αναπτύσσονται όλοι οι χώροι που αφορούν την αποκλειστική εξυπηρέτηση των βρεφών, καθώς και χώροι προσωπικού και υγιεινής. Στο υπόγειο του κτιρίου θα αναπτυχθούν αποκλειστικά βοηθητικοί χώροι, όπως αυτοί ορίζονται από την κείμενη νομοθεσία. Η κάθετη επικοινωνία μεταξύ των τριών επιπέδων είναι εφικτή μέσω ανελκυστήρα και κλιμακοστασίου κεντρικά τοποθετημένων στο κτίριο. Η πρόσβαση στον 1ο όροφο του κτιρίου θα είναι εφικτή και μέσω εξωτερικής μη στεγασμένης κλίμακας. Επίσης προβλέπεται η διαμόρφωση του περιβάλλοντος χώρου του σταθμού με χώρο δραστηριοτήτων από συνθετικό χλοοτάπητα με παιχνίδια κλπ και χώρο στάθμευσης αυτοκινήτων.

Στην πράξη προβλέπεται επιπλέον η προμήθεια του απαραίτητου εξοπλισμού για την άρτια λειτουργία της εγκατάστασης καθώς και η συνδεσή του κτιρίου με τα δίκτυα ΟΚΩ.